CELEX: 
Language: ro
Date: 2022-05-05 00:00:00
Title: REGULAMENTUL DELEGAT (UE) / AL COMISIEI de completare a Regulamentului (UE) 2018/858 al Parlamentului European și al Consiliului în ceea ce privește procedura de impunere a amenzilor administrative și metodele de calcul și de colectare a acestora

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               În conformitate cu Regulamentul (UE) 2018/858, Comisia este împuternicită să stabilească procedura și metodele de calcul și de colectare a amenzilor administrative care pot fi impuse operatorilor economici în cauză pentru neconformitatea unui vehicul, a unui sistem, a unei componente sau a unei unități tehnice separate.
            
            
               Statele membre nu mai sunt singurele responsabile pentru sancționarea operatorilor economici care încalcă legea. Pe baza încercărilor și inspecțiilor pe care le-a efectuat în conformitate cu articolul 9 din Regulamentul (UE) 2018/858, Comisia poate stabili că este necesară o măsură corectivă sau restrictivă la nivelul Uniunii. După consultarea statelor membre în cauză și a operatorilor economici relevanți, Comisia va decide dacă impune sau nu măsuri corective sau restrictive la nivelul Uniunii, în conformitate cu articolul 53 din Regulamentul (UE) 2018/858. În sprijinul acestor măsuri, Comisia poate impune amenzi administrative operatorilor economici respectivi pentru neconformitatea vehiculului, a sistemului, a componentei sau a unității tehnice separate în cauză cu cerințele Regulamentului (UE) 2018/858.
            
            
               Astfel cum se prevede la articolul 85 alineatul (1) din Regulamentul (UE) 2018/858, amenzile administrative trebuie să fie eficace, proporționale și cu efect de descurajare. În temeiul articolului 85 alineatul (1) din Regulamentul (UE) 2018/858, Comisia este împuternicită, în conformitate cu articolul 85 alineatul (2) din regulamentul respectiv, să stabilească procedura și metodele de calcul și de colectare a amenzilor administrative.
            
            
               Prezentul regulament delegat stabilește cerințele detaliate care trebuie luate în considerare la stabilirea cuantumului unei amenzi administrative: de exemplu, câștigul potențial și avantajul economic pentru operatorul economic în cauză, implicațiile pentru sănătate, siguranță, mediu etc. Regulamentul include, de asemenea, dispoziții procedurale, cum ar fi dreptul la bună administrare, în special dreptul unui operator economic de a fi ascultat și de a avea acces la dosarul său, respectând în același timp interesele legitime legate de confidențialitate și secretele comerciale. Pentru a facilita plata amenzilor administrative, există, de asemenea, dispoziții care stabilesc metoda de colectare a acestora.
            
            
               2.CONSULTĂRI ÎNAINTEA ADOPTĂRII ACTULUI
            
            
               În procesul de pregătire a prezentului act, Comisia a desfășurat consultări adecvate cu experți și părți interesate din industrie din statele membre. O versiune preliminară a textului a fost prezentată statelor membre în cadrul reuniunilor grupurilor de experți, iar observațiile acestora au fost luate în considerare.
            
            
               În conformitate cu Orientările privind o mai bună legiferare, proiectul de act delegat a fost publicat pentru o perioadă de feedback de patru săptămâni pe Portalul pentru o mai bună legiferare, între 27 ianuarie și 24 februarie 2022. În total, au transmis feedback 3 părți interesate. Comisia a analizat cu atenție și a luat act de toate observațiile primite.
            
            
               Observațiile s-au axat în principal pe metodele de calcul al amenzilor administrative. Observațiile relevante au fost luate în considerare în cursul acestui proces.
            
            
               3.ELEMENTELE JURIDICE ALE ACTULUI DELEGAT
            
            
               Temeiul juridic al prezentului act delegat constă în articolul 85 alineatul (2) din Regulamentul (UE) 2018/858 al Parlamentului European și al Consiliului din 30 mai 2018 privind omologarea și supravegherea pieței autovehiculelor și remorcilor acestora, precum și ale sistemelor, componentelor și unităților tehnice separate destinate vehiculelor respective, de modificare a Regulamentelor (CE) nr. 715/2007 și (CE) nr. 595/2009 și de abrogare a Directivei 2007/46/CE. 
            
            
               Normele de procedură privind dreptul de a fi ascultat, confidențialitatea și secretul comercial sunt prevăzute la articolele 1 și 2.
            
            
               Articolul 3 stabilește metoda pe care o aplică Comisia pentru calcularea cuantumului amenzilor administrative.
            
            
               Articolul 4 precizează că, pentru a colecta amenzile administrative, Comisia emite o notă de debit adresată operatorului economic în conformitate cu Regulamentul (UE, Euratom) 2018/1046 al Parlamentului European și al Consiliului.
            
            
               
            
               REGULAMENTUL DELEGAT (UE) …/… AL COMISIEI
            
            
               din 5.5.2022
            
            
               de completare a Regulamentului (UE) 2018/858 al Parlamentului European și al Consiliului în ceea ce privește procedura de impunere a amenzilor administrative și metodele de calcul și de colectare a acestora 
               
         
         
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2018/858 al Parlamentului European și al Consiliului din 30 mai 2018 privind omologarea și supravegherea pieței autovehiculelor și remorcilor acestora, precum și ale sistemelor, componentelor și unităților tehnice separate destinate vehiculelor respective, de modificare a Regulamentelor (CE) nr. 715/2007 și (CE) nr. 595/2009 și de abrogare a Directivei 2007/46/CE
                  1
               , în special articolul 85 alineatul (2),
            
            
               întrucât:
            
            
               (1)Decizia de a impune o amendă administrativă unui operator economic în sprijinul măsurilor corective și restrictive în conformitate cu articolul 85 din Regulamentul (UE) 2018/858 trebuie să fie luată de Comisie în urma consultărilor cu statele membre în cauză și cu operatorul sau operatorii economici relevanți în temeiul articolului 53 alineatul (6) din Regulamentul (UE) 2018/858 și trebuie să se reflecte în decizia de a impune măsuri corective și restrictive. 
            
            
               (2)Este necesar să se stabilească anumite etape procedurale atunci când Comisia intenționează să impună amenzi administrative în sprijinul măsurilor corective și restrictive, pe baza procedurii prevăzute la articolul 53 alineatul (6) din Regulamentul (UE) 2018/858. Este deosebit de important să se garanteze dreptul de a fi ascultat și dreptul de acces la dosar prin acordarea accesului operatorului economic la informațiile relevante, precum și dreptul de a-și prezenta observațiile împreună cu elementele de probă necesare pentru a susține aceste observații în legătură cu impunerea unei amenzi administrative avută în vedere. În plus, este necesar să se stabilească norme pentru a asigura protecția adecvată a datelor pe care operatorii economici le consideră confidențiale.
            
            
               (3)Este necesar să se stabilească o metodă de calcul al amenzilor administrative în funcție de gravitatea neconformității. Această metodă trebuie să fie cunoscută în prealabil de către operatorii economici. Amenzile administrative ar trebui să descurajeze operatorii economici să încalce cerințele Regulamentului (UE) 2018/858 și să fie proporționale cu gravitatea încălcării. Întrucât amenzile administrative trebuie impuse pentru fiecare vehicul, sistem, componentă sau unitate tehnică separată neconform(ă), criteriile de calculare a amenzii trebuie luate în considerare în consecință. Calcularea amenzilor administrative trebuie să ia în considerare orice avantaj economic necuvenit obținut prin vânzarea sau distribuția unui vehicul neconform care ar putea denatura concurența în raport cu alți operatori economici care respectă normele. Orice pierderi suferite de consumatori, inclusiv modificarea performanței vehiculului, care apar ca urmare a neconformității, trebuie, de asemenea, să fie luate în considerare la evaluarea gravității încălcării, deoarece o astfel de neconformitate poate submina protecția sănătății și a siguranței consumatorilor urmărită de regulamentul respectiv. În plus, cuantumul amenzilor administrative trebuie să fie proporțional cu numărul vehiculelor neconforme înmatriculate în Uniune sau cu numărul de sisteme, componente sau unități tehnice separate neconforme puse la dispoziție pe piața Uniunii.
            
            
               (4)La calcularea amenzilor administrative, trebuie să se țină seama în mod corespunzător de gravitatea și de efectele încălcării, precum și de orice factori agravanți și atenuanți, iar amenzile trebuie să fie percepute ca fiind disuasive, proporționale și compensând avantajele neconformității. Factorii agravanți trebuie să includă impactul asupra siguranței, sănătății și mediului, deoarece asigurarea unui nivel ridicat de siguranță, sănătate și protecție a mediului este stabilită ca obiectiv al Regulamentului (UE) 2018/858. Stabilirea unui sistem solid de sancțiuni la nivelul Uniunii, care să aibă un efect disuasiv prin sancționarea neconformităților care afectează în mod negativ siguranța ocupanților vehiculului și a altor participanți la trafic, precum și protecția sănătății umane și a mediului, ar trebui să contribuie la atingerea acestor obiective. Gradul de cooperare al operatorului economic, inclusiv acțiunile corective întreprinse de operatorul economic, trebuie să fie considerat drept element atenuant atunci când se calculează amenda administrativă.
            
            
               (5)Pentru a facilita plata amenzilor administrative, este necesar să se stabilească o metodă de colectare a acestora. Colectarea amenzilor respective trebuie să se facă în conformitate cu normele privind recuperarea amenzilor sau a altor sancțiuni impuse de instituțiile Uniunii prevăzute în Regulamentul (UE, Euratom) 2018/1046 al Parlamentului European și al Consiliului
                  2
               ,
            
            
            
               ADOPTĂ PREZENTUL REGULAMENT:
            
            
                
            
            
               Articolul 1 
               Procedura
            
            
               1.Înainte de a impune unui operator economic o amendă administrativă în temeiul articolului 85 alineatul (1) coroborat cu articolul 53 din Regulamentul (UE) 2018/858, Comisia notifică în scris operatorului economic și statelor membre în cauză intenția sa de a impune o amendă administrativă și precizează motivele pentru care intenționează să facă acest lucru. 
            
            
               2.Operatorului economic și statelor membre în cauză li se acordă un termen de cel puțin 30 de zile de la notificarea efectuată în temeiul alineatului (1) pentru a transmite Comisiei observații scrise. Fără a aduce atingere alineatului (4), observațiile scrise primite după expirarea acestui termen nu se iau în considerare.
            
            
               3.Operatorul economic și statele membre în cauză pot anexa, în observațiile lor scrise adresate Comisiei, orice element de probă în sprijinul observațiilor lor.
            
            
               4.În urma observațiilor scrise ale operatorului economic și ale statelor membre în cauză, Comisia poate solicita, printr-o cerere motivată, informații suplimentare într-un termen de cel puțin 15 zile care urmează să fie stabilit în cerere.
            
            
               5.În cazuri excepționale, atunci când Comisia solicită informații suplimentare, aceasta poate invita operatorul economic și statele membre în cauză să își exprime verbal poziția în cadrul unei reuniuni după finalizarea fazei scrise a procedurii prevăzute la alineatele (1)-(4). 
            
            
               Articolul 2 
               Confidențialitatea 
            
         
         
            
               1.Operatorii economici care transmit informații în conformitate cu articolul 1 identifică orice informații transmise pe care le consideră confidențiale, indicând motivele și, dacă este necesar, furnizează o versiune separată neconfidențială a documentului care conține informațiile respective până la data stabilită de Comisie.
            
            
               2.În cazul în care operatorul economic nu a identificat nicio informație ca fiind confidențială, Comisia poate presupune că informațiile transmise nu conțin informații confidențiale. 
            
            
               3.Nicio dispoziție a prezentului articol nu împiedică Comisia să utilizeze informațiile furnizate pentru a dovedi neconformitatea.
            
            
               Articolul 3 
               Metoda de calcul al amenzilor administrative 
            
            
               1.În scopul calculării cuantumului amenzilor administrative, Comisia realizează estimări privind următoarele sume:
            
            
               (a)avantajul economic sau alt avantaj obținut de operatorul economic ca urmare a neconformității;
            
            
               (b)dacă este posibil, pierderile suferite de consumatori ca urmare a neconformității.
            
            
               Avantajele și pierderile astfel evaluate constituie baza de calcul al amenzilor administrative. În cazul în care un avantaj pentru operatorul economic constituie, de asemenea, o pierdere pentru consumatori, acesta este luat în considerare o singură dată.
            
            
               Pe baza sumelor menționate la literele (a) și (b), amenzile administrative sunt calculate ținând cont de numărul de vehicule neconforme înmatriculate pe piața Uniunii sau de numărul de sisteme, componente sau unități tehnice separate neconforme relevante puse la dispoziție pe piața Uniunii. 
            
            
               2.La calcularea cuantumului amenzilor administrative, Comisia ține seama de orice factori agravanți sau atenuanți și de alți factori. 
            
            
               3.Factorii agravanți menționați la alineatul (2) includ următoarele elemente: 
            
            
               (a)impactul asupra sănătății și siguranței persoanelor sau impactul negativ asupra mediului ca urmare a unor cerințe de performanță mai puțin stricte ale unui vehicul;
            
            
               (b)gradul de neglijență sau de intenție al operatorului economic, inclusiv orice încercare a operatorului economic de a ascunde sau de a disimula informații relevante pentru stabilirea neconformității;
            
            
               (c)orice refuz nejustificat al operatorului economic de a furniza informații sau elemente de probă solicitate de Comisie.
            
            
               4.Factorii atenuanți menționați la alineatul (2) includ următoarele elemente: 
            
            
               (a)eforturile și cooperarea operatorului economic în vederea detectării neconformității;
            
            
               (b)orice acțiune corectivă întreprinsă din proprie inițiativă de operatorul economic, inclusiv promptitudinea acesteia;
            
            
               (c)orice alt factor atenuant rezonabil și relevant demonstrat cu elemente de probă adecvate de către operatorul economic.
            
            
               5.Ceilalți factori menționați la alineatul (2) includ repetarea, frecvența sau durata neconformității, precum și alte sancțiuni impuse la nivelul Uniunii sau la nivel național pentru neconformitatea cu normele de omologare UE de tip în cei 10 ani anteriori stabilirii neconformității.
            
            
               6.Amenda administrativă finală exprimată în EUR se stabilește la un nivel care să asigure eficacitatea, proporționalitatea și efectul de descurajare al acesteia.
            
         
         
            
               Articolul 4 
               Metode de colectare a amenzilor administrative 
            
            
               1.Aceste amenzi administrative trebuie plătite în termen de 3 luni de la data la care debitorul a fost informat cu privire la decizia Comisiei, începând cu data primirii scrisorii de notificare. Aceste amenzi sunt colectate în conformitate cu articolele 107 și 108 din Regulamentul (UE, Euratom) 2018/1046. Se poate acorda un termen suplimentar pentru efectuarea plății, în conformitate cu articolul 104 din regulamentul respectiv.
            
            
               Articolul 5 
               Intrare în vigoare
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. 
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 5.5.2022
            
            
               
                     Pentru Comisie
               
               
                     Președinta
                     Ursula VON DER LEYEN
               
               
            
         
         
            
                  
                     (1)
                  
                        JO L 151, 14.6.2018, p. 1.
               
               
                  
                     (2)
                  
                        Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 18.7.2018, p. 1).